**NÁRODNÁ RADA SLOVENSKEJ REPUBLIKY**

**VI. volebné obdobie**

Číslo: CRD - 368/2013

### 396a

### Spoločná správa

**výborov Národnej rady Slovenskej republiky o prerokovaní návrhu poslancov Národnej rady Slovenskej republiky Eriky Jurinovej, Evy Horváthovej, Jána Podmanického a Viery Šedivcovej na vydanie zákona, ktorým sa mení a dopĺňa zákon č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov v znení neskorších predpisov** **(tlač 396) vo výboroch Národnej rady Slovenskej republiky v druhom čítaní**

Výbor Národnej rady Slovenskej republiky pre sociálne veci ako gestorský výbor k návrhu poslancov Národnej rady Slovenskej republiky Eriky Jurinovej, Evy Horváthovej, Jána Podmanického a Viery Šedivcovej na vydanie zákona, ktorým sa mení a dopĺňa zákon č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov v znení neskorších predpisov (tlač 396) (ďalej len „ gestorský výbor“) podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov túto spoločnú správu výborov Národnej rady Slovenskej republiky:

**I.**

Národná rada Slovenskej republiky uznesením č. 535 z 26. marca 2013 pridelila predmetný návrh zákona na prerokovanie týmto výborom Národnej rady Slovenskej republiky:

Ústavnoprávnemu výboru Národnej rady Slovenskej republiky a

Výboru Národnej rady Slovenskej republiky pre sociálne veci.

**II.**

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona (§ 75 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov).

**III.**

## Návrh zákona odporučili schváliť:

Ústavnoprávny výbor Národnej rady Slovenskej republiky uznesením č. 204 zo 7. mája 2013,

Výbor Národnej rady Slovenskej republiky pre sociálne veci uznesením č. 48 z 9. mája 2013.

**IV.**

Výbory Národnej rady Slovenskej republiky, ktoré návrh zákona prerokovali, prijali tieto návrhy:

1. V názve zákona a v úvodnej vete sa vypúšťajú slová „a dopĺňa“.

Návrhom zákona nedochádza k doplneniu žiadneho ustanovenia.

**Ústavnoprávny výbor NR SR**

**Výbor NR SR pre sociálne veci**

**Gestorský výbor odporúča schváliť.**

1. Čl. I sa dopĺňa bodom 2, ktorý znie:

„2. V § 67b ods. 1 sa slová „31. decembra 2013“ nahrádzajú slovami „31. decembra 2015“.“.

Upravuje sa lehota, počas ktorej posudkový lekár, ktorý vykonáva lekársku posudkovú činnosť na účely tohto zákona, môže vykonávať lekársku posudkovú činnosť bez získania odbornej spôsobilosti podľa § 63 ods. 1 zákona č. 447/2008 Z. z. v znení zákona č. 180/2011 Z. z.

Na Ústredí práce, sociálnych vecí a rodiny je v štátnozamestnaneckom pomere v súčasnosti 20 posudkových lekárov, ktorých vekový priemer je 56,5 roka a ich čiastkové úväzky predstavujú spolu úväzok 10,5 štátnozamestnaneckého miesta. Z uvedeného počtu lekárov 7 má atestáciu z posudkového lekárstva a 13 atestáciu nemá, z toho u dvoch lekárov príprava na atestáciu prebieha.

Na úradoch práce, sociálnych vecí a rodiny je v štátnozamestnaneckom pomere v súčasnosti 200 posudkových lekárov, ktorých vekový priemer je cca 52 rokov. Z uvedeného počtu posudkových lekárov len 5 nemá dohodnutý kratší týždenný služobný čas. Z 200 posudkových lekárov 46 lekárov má špecializáciu v špecializačnom odbore posudkové lekárstvo, 2 lekári absolvovali certifikačnú prípravu v akreditovanom certifikačnom študijnom programe v odbore posudkové lekárstvo a 138 lekárov nespĺňa súčasne nastavené kvalifikačné predpoklady. Zvyšní lekári sa zúčastňujú vzdelávania za účelom splnenia kvalifikačných predpokladov.

Z vyššie uvedených dôvodov je potrebné vytvoriť dostatočný časový priestor na nájdenie systémového riešenia dovzdelávania posudkových lekárov tak, aby spĺňali nastavené kvalifikačné predpoklady, ako aj na nastavenie systému odmeňovania týchto zamestnancov tak, aby bol pre nich motivačný, čo by malo mať za následok žiaduce zníženie vekového priemeru posudkových lekárov, ako aj zvýšenie úväzkov jednotlivých lekárov.

**Výbor NR SR pre sociálne veci**

**Gestorský výbor odporúča schváliť.**

**V.**

  Gestorský výbor na základe stanovísk výborov k uvedenému návrhu zákona vyjadrených v ich uzneseniach uvedených pod bodom III. tejto spoločnej správy a v stanoviskách poslancov gestorského výboru vyjadrených v rozprave k tomuto návrhu zákona v súlade s § 79 odsek 4 písmeno f) a § 83 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov odporúča Národnej rade Slovenskej republiky návrh zákona v znení schválených  pozmeňujúcich návrhov

**s c h v á l i ť .**

**VI.**

Gestorský výbor odporúča hlasovať o návrhoch v štvrtej časti tejto spoločnej správy nasledovne:

* spoločne o bodoch **1** a **2** so stanoviskom gestorského výboru **schváliť**.

Gestorský výbor určil spoločného spravodajcu výborov Máriu Janíkovú. vystúpiť na schôdzi Národnej rady Slovenskej republiky k uvedenému návrhu zákona v druhom a treťom čítaní, predniesť spoločnú správu výborov a odôvodniť návrh a stanovisko gestorského výboru a predložiť Národnej rade Slovenskej republiky návrhy podľa § 81 ods. 2, § 83 ods. 4, § 84 ods. 2 a § 86 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

Spoločná správa výborov Národnej rady Slovenskej republiky o výsledkoch prerokovania návrhu zákona vo výboroch Národnej rady Slovenskej republiky v druhom čítaní bola schválená uznesením Výboru Národnej rady Slovenskej republiky pre sociálne veci č. 54 zo 14. mája 2013.

# Bratislava 14. mája 2013

# Ján P o d m a n i c k ý v. r.

**predseda výboru**